**CeCe Peniston**, vlastným menom **Cecelia Veronica Penistonová** (\* 6. september 1970), je afroamerická R&B speváčka a jedna z najúspešnejších umelkýň klubovej scény v dejinách tanečného amerického rebríčka Billboard Hot Dance Club Play s niekoľkými skladbami v čele tejto hitparády. Jej autorská pieseň "Finally" sa stala jedným z najúspešnejších tanečných singlov s celkovo tromi miliónmi predaných nosičov na svete.

Spomedzi osobností, ktoré Peniston požiadali o osobnú účasť na súkromných oslavách, sú známi Aretha Franklinová pri príležitosti jej narodeninového večierku, pápež Ján Pavol II. vo Vatikáne v čase speváčkinho pôsobenia v gospelovej skupine The Sisters of Glory a bývalý, v poradí štyridsiatydruhý prezident Spojených štátov amerických, Bill Clinton v priebehu obidvoch jeho inauguračných obradov vo Washingtone.

Po zrušení rasovej segregácie sa Peniston stala historicky prvou umelkyňou, ktorá vystupovala v Južnej Afrike (pred pôvodne chybne označovanou Whitney Houstonovou) a bola tiež korunovanou dvojnásobnou kráľovnou krásy po získaní titulov Miss Black Arizona '89 a Miss Galaxy '90..

Rané roky
---------

Narodila sa v Daytone, v americkom štáte Ohio, hoci väčšinu svojich dospievajúcich rokov strávila vo Phoenixe v Arizone, kde žila od deviateho roku svojho života. Pôvodom dcéra vojaka z povolania začala v šiestom ročníku účinkovať v rôznych školských predstaveniach a popri pravidelných hodinách hry na klavír sa zúčastňovať karaoke a miestnych speváckych súťaží.

Navštevovala strednú školu Trevor G. Browne vo [hoenixe (absolventský ročník '87) a participovala v lokálnom divadelnom súbore Bubblin' Brown Sugar. Po získaní maturitného vysvedčenia pokračovala v štúdiu takzvaných voľných umení na vysokej škole Phoenix College, na ktorej sa zapojila aj do športových disciplín v atletike. Po zapísaní sa do súťaží krásy získala v roku 1989 titul Miss Black Arizona a neskôr Miss Galaxy '90.

Skladaniu popových textov sa Peniston začala venovať už na vysokej. Slová jej medzinárodného hitu "Finally" údajne napísala počas hodiny chémie, na ktorej básnila o randení.

Kariéra
-------

Jej hudobná kariéra začala v januári roku 1991 po tom, ako Felipe "DJ Wax Dawg" Delgado, jej známy a hudobný producent pôsobiaci takisto vo Phoenixe, požiadal Penistonovú o nahratie sprievodných vokálov pre Shatonyu Davisovú, čiernu raperku známu (pod svojou detskou prezývkou) ako Overweight Pooch.

Davisová, štylizovaná do polohy "novej" Monie Love, hľadala speváčku, ktorá by prispela sprievodnými vokálmi na titulnú skladbu jej rovnomenného albumu *Female Preacher*, ktorý mal vyjsť v A&M Records v lete 1991. Pamätala si síce z jednej z prehliadok amatérskych umelcov na stretnutie s Malaikou LeRae Sallardovou, keď však nadišiel čas spojiť sa s ňou, raperka zistila, že stratila jej telefónne číslo. Keď Delgado, ktorý uprednostňoval Penistonovú, priviedol do štúdia svoju favoritku, odozva na speváčku bola okamžitá, no neovplvnila odhodlanie "Pooch" pokúsiť sa najskôr neúspešne vystopovať Sallardovú (ktorá neskôr, mimochodom, zakotvila v rovnakej nahrávacej stajni).

Keď už bolo zjavné, že Penistonová stúpa od nahrávania albumu Overweright Pooch okrem samého vrcholu hitparád, šuškalo sa, že raperka sa pri predstave, že ju speváčka zneužila ako odrazový mostík vo vlastnej kariére, priam dusila. "Pooch", počas nahrávania svojho albumu tehotná, však v interview pre *Phoenix New Times* odmietla reči, že by prechovávala akúkoľvek nenávisť voči Penistonovej. *"Nežiarlim na ňu. Dala som jej síce šancu, no nedala som jej hlas,"* uviedla Davisová  a Penistonová, spovedaná v júli 1992 rovnakým týždenníkom, reagovala vlastnými slovami: *"Myslím, že je možné čokoľvek a je mi jasné jedno. Keby som sa aj nemohla ukázať v tomto spote, tak či tak by som sa k nemu dostala."*

 
Okrem vokálnej účasti Penistonovej na celkovo troch skladbách, z ktorých "I Like It" vyšla na singli s priemerným komerčným úspechom (#16 v US Dance a #58 v UK Top 75 v nadchádzajúcom januári), speváčka si pripísala kredit aj za spoluautorstvo dvoch z nich – za pieseň "Kickin’ Da Blues" a titulnú "Female Preacher". Album Overweight Pooch však na trhu prepadol.
  
A&M bola prvou významnou gramofónovou firmou aj pre Delgada, ktorý zároveň čelil zmluvným sporom s vydavateľstvom. Keď i Manny Lehman (niekdajší DJ, neskôr umelecký riaditeľ A&M a jeden z hlavných producentov albumu *Female Preacher*) zaznamenal výrazný hlas nádejnej vokalistky, ponúkol Delgadovi druhú šancu a poveril ho produkciou sólovej skladby pre Penistonovú. Delgado v snahe predísť prípadnej strate nadobudnutých konexií s veľkou nahrávacou firmou si tak zavolal na pomoc svojho známeho, takisto producenta, Rodney K. Jacksona (tí dvaja sa zoznámili prostredníctvom spoločných známych z Arizony), ktorý tak čoskoro zaparkoval pod strechou A&M a spolupodieľal sa na výrobe speváčkinho singla čoskoro známeho ako "Finally".

Napriek počiatočným zábranám zo strany A&M podpísať so speváčkou nahrávaciu zmluvu mimo rámec jednorazového singla, po schválení viceprezidenta spoločnosti Marka Mazzettiho práca na piesni "Finally" napokon vyvrcholila nahrávaním jej vlastného debutového albumu a vzniku Penistonovej legendy, ktorá sa tak stala jedným z vedúcich hudobných interpretov na začiatku 90. rokov.

Diskografia
-----------

*Bližšie informácie v hlavnom článku: Diskografia CeCe Peniston*

|  |  |
| --- | --- |
| **Štúdiové albumy:*** 1992: *Finally*
* 1994: *Thought 'Ya Knew*
* 1995: *Good News In Hard Times* (so skupinou The Sisters of Glory)
* 1996: *I'm Movin' On*

**Remixové albumy:*** 1992: *Finally / We Got A Love Thang: Remix Collection*
* 1994: *Remix Collection*
 | **Kompilácie:*** 1998: *The Best Of CeCe Peniston*
* 1999: *Essential*
* 2000: *Winning Combinations* (s V. Williamsovou)
* 2001: *20th Century Masters – The Millennium Collection: The Best of CeCe Peniston*

**Živé albumy:*** 2010: *Divas Of Disco: Live* (s L. Cliffordovou, A Taste of Honey, T. Houstonovou a F. Joliovou)

**Hudobné DVD:*** 2008: *Divas Of Disco* (s L. Cliffordovou, A Taste of Honey, T. Houstonovou a F. Joliovou)
 |

Filmografia
-----------

**Filmové DVD:**
* 2005: *Don't Touch If You Ain't Prayed* (ako Pamela Matthewsová, réžia: Larry Flash Jenkins)
* 2005: *Pastor Jones* (réžia: Jean Claude Lamarre)
* 2010: *Thorns from a Rose*, (ako Laura Mayová, réžia: Bryce Prevatte, vo výrobe)

Referencie
----------

1. ↑  'CeCe Peniston, US Dance Chart History' Billboard
2. ↑  'CeCe Peniston, Biography' Last FM
3. ↑  'CeCe Peniston, Biography' Archivované 2011-03-18 na Wayback Machine Let's Sing It
4. ↑  'First Class Entertainment, Female Vocalists, CeCe Peniston, Biography' Archivované 2012-05-26 na Wayback Machine First Class Entertainment
5. ↑  'LA Talk Radio, CeCe Peniston, Interview, Listen On Demand, September 4, 2009' Archivované 2011-07-22 na Wayback Machine LA Talk Radio
6. ↑  'Former Miss Black Arizona Winners' Archivované 2012-03-21 na Wayback Machine Youth Together
7. 1 2  '5 Chicago Magazine, CeCe Peniston, Interview, June 1, 2006' 5 Chicago Magazine
8. ↑  ‘CeCe Peniston, Classmates Index’ Great Alumni
9. ↑  'CeCe Peniston, Biography' Archivované 2012-05-30 na Archive.today Diva Station
10. 1 2 3  'CeCe Peniston Grows from Club Roots’ Billboard Magazine
11. 1 2  'Hip-Hop Homegirls, A Trio Of Women Puts The Valley On The Music Map' Archivované 2012-10-18 na Wayback Machine 'Phoenix New Times'
12. ↑  'Hip-Hop Homegirls, A Trio Of Women Puts The Valley On The Music Map' Archivované 2012-11-04 na Wayback Machine 'Phoenix New Times'
13. ↑  ‘Overweight Pooch, I Like It, US Chart Data’ Billboard Magazine
14. ↑  ‘Overweight Pooch, I Like It, UK Chart Data’ ChartStats.com
15. ↑  'Felipe Delgado Biography, Sandworx' Sandworx at MySpace.com
16. ↑  ‘Felipe Delgado & Sandworx, Biography’ MySpace.com
17. ↑  'Thorns from a Rose' Internet Movie Database

Autoritné údaje: * GND: 134741471
* ISNI: 0000 0000 5518 6691
* LCCN: n2004069949
* NK ČR: xx0149291
* VIAF: 59276323
* WorldCat: lccn-n2004069949